 DOMINIC OMONDI NA BENSON MATHEKA Huenda kampeni ya kupanda miti ya serikali ya Kenya ni sehemu ya biashara ya Saudi Arabia kupiga vita kuondolewa kwa kawi ya mafuta inayochafua mazingira na kuchangia pakubwa mabadiliko ya tabia nchi. Hii ni kwa sababu Kenya ni mojawapo ya nchi za Afrika zilizochaguliwa na Serikali ya Saudi Arabia katika mpango wa taifa hilo lenye utajiri mkubwa wa mafuta kuzima mpango wa kuondoa matumizi ya kawi ya mafuta. Saudi Arabia inamwaga mabilioni ya pesa kufadhili mipango mikubwa ya kuondoa kaboni katika bara zima. Biashara ya kuondoa kaboni imenoga sana, huku nchi zinazochafua hewa kwa wingi zikilipa nchi za Afrika mabilioni ya pesa kupanda miti na kuanzisha mipango ya kuondoa gesi hiyo hatari. Serikali ya Kenya ina mpango wa kupanda miti 15 bilioni katika kipindi cha miaka kumi. Uchunguzi wa siri wa wanahabari kutoka Kituo cha Kuripoti Hali ya Hewa (CCR) ulifichua kuwa, Kenya ni miongoni mwa nchi 19 barani Afrika ambazo Saudi Arabia ilitambua kwa Mpango wake wa Kudumisha Mafuta (OSP). OSP, uchunguzi umebaini, ni njama ya kukabiliana na mabadiliko ya hali ya hewa ambayo lengo lake halisi ni kufanya Afrika na Asia kuendelea kutumia mafuta ya Saudia. Kupitia OSP, Saudia, nchi iliyo na mabilioni ya pesa, inapanga kusaidia kujenga viwanja vya ndege, barabara na bandari ambapo ndege, magari na meli za nchi zitaendeshwa na mafuta ya nchi hiyo. Uchunguzi umebaini kuwa, serikali ya Saudia iko kwenye mazungumzo na kampuni ya kutengeneza magari ambayo haijatajwa inayotarajiwa kutengeneza magari ya bei nafuu lakini yanayotumia mafuta mengi ambayo yatatumwa katika nchi zilizochaguliwa. Ni mpango sawa na kuteka serikali unaopendelewa na China ambao umeiwezesha kuchimba mafuta muhimu na madini kutoka Afrika na Asia ili kuimarisha viwanda vyake. Kenya, ambayo hivi karibuni imekuwa na uhusiano mzuri na Saudi Arabia huku Rais William Ruto akiitembelea mara tatu tangu aingie madarakani mwaka jana, imetambuliwa na OSP kuwa moja ya nchi zenye uwezo wa kutengeneza gesi kutoka kwa petroli (LPG) na miradi ya kawi ya jua, kulingana na wasilisho lililotolewa kwa African Refiners & Distributors Association, shirika la wanachama pekee, huko Cape town, Afrika Kusini, na mkuu wa OSP Mohammad Al Tayar. Saudi Arabia ni nchi ya pili kwa uzalishaji wa mafuta ghafi kwa wingi ulimwenguni baada ya Amerika, huku taifa hilo la Mashariki ya Kati likiuza zaidi ya nusu ya mafuta yake nje ya nchi. Ingawa Kenya si miongoni mwa nchi za Afrika ambako utekelezaji wa miradi ya OSP imeanza, imekuwa na uhusiano mwema na Saudi Arabia. Mapema mwaka jana, Kenya ilipokea Sh2.14 bilioni kutoka kwa kampuni 16 za Saudia, ikiwa ni pamoja na Saudi Aramco, kampuni kubwa ya mafuta na umeme duniani. Biashara ya kaboni huruhusu kampuni kutoa kiasi mahususi cha kaboni au gesi nyingine hatari—ikiwa ni sawa na tani moja ya uzalishaji. Gesi hii huondolewa kupitia miradi kama vile upanzi wa miti au kutumia mafuta safi ya kupikia. Nchi zinazotoa kaboni kwa wingi hulipa kampuni, nchi na mashirika kupanda miti ili kusafisha kaboni. Mnamo Novemba 13, Serikali ya Kenya ilitangaza siku ya kitaifa ya upanzi wa miti iliyoongozwa na Rais William Ruto. Wanasayansi wanakubali kwamba, shughuli za binadamu kama vile usafiri zimechangia pakubwa ongezeko la joto duniani. Magari mengi, ndege, treni, meli zinazosafirisha watu na bidhaa zinatumia nishati ya mafuta, ikiwa ni pamoja na dizeli na petroli, ambayo inapochomwa hutoa gesi chafu kama vile kaboni na methane. Kuongezeka kwa hali ya joto kumesababisha mabadiliko ya hali ya hewa ambayo yamejitokeza kupitia majanga ya asili kama ukame wa muda mrefu na mafuriko. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  